สรุปภาวะตลาดต่างประเทศ ประจำวันที่ 18 พ.ย. 2563
สรุปภาวะตลาดต่างประเทศ ประจำวันที่ 18 พ.ย. 2563
19 พ.ย. 2563

ดัชนีดาวโจนส์ตลาดหุ้นนิวยอร์กปิดร่วงลงกว่า 300 จุดเมื่อคืนนี้ (18 พ.ย.) เนื่องจากนักลงทุนวิตกกังวลเกี่ยวกับผลกระทบทางเศรษฐกิจที่เกิดจากการใช้มาตรการเข้มงวดในการควบคุมการแพร่ระบาดของไวรัสโควิด-19 ในสหรัฐ โดยล่าสุดนครนิวยอร์กซิตี้ประกาศปิดโรงเรียนรัฐบาลทุกแห่งหลังจำนวนผู้ติดเชื้อเพิ่มขึ้นอย่างต่อเนื่อง ซึ่งความกังวลในเรื่องดังกล่าวได้บดบังปัจจัยบวกจากข่าวความคืบหน้าในการพัฒนาวัคซีนของบริษัทไฟเซอร์ อิงค์
ดัชนีเฉลี่ยอุตสาหกรรมดาวโจนส์ปิดที่ 29,438.42 จุด ลดลง 344.93 จุด หรือ -1.16% ขณะที่ดัชนี S&amp;P500 ปิดที่ 3,567.79 จุด ลดลง 41.74 จุด หรือ -1.16% ส่วนดัชนี Nasdaq ปิดที่ 11,801.60 จุด ลดลง 97.74 จุด หรือ -0.82%
 
ตลาดหุ้นยุโรปปิดปรับตัวขึ้นเมื่อคืนนี้ (18 พ.ย.) เนื่องจากนักลงทุนขานรับข่าวดีเกี่ยวกับความคืบหน้าในเชิงบวกมากขึ้นเกี่ยวกับวัคซีนต้านโรคโควิด-19 และกิจกรรมการควบรวมกิจการในยุโรป ซึ่งช่วยบดบังความวิตกเกี่ยวกับการแพร่ระบาดอย่างรวดเร็วของโรคโควิด-19
ดัชนี Stoxx Europe 600 ปรับตัวขึ้น 0.44% ปิดที่ 390.54 จุด
ดัชนี CAC 40 ตลาดหุ้นฝรั่งเศสปิดที่ 5,511.45 จุด เพิ่มขึ้น 28.45 จุด หรือ +0.52%, ดัชนี DAX ตลาดหุ้นเยอรมนีปิดที่ 13,201.89 จุด เพิ่มขึ้น 68.42 จุด หรือ +0.52% และดัชนี FTSE 100 ตลาดหุ้นลอนดอนปิดที่ 6,385.24 จุด เพิ่มขึ้น 19.91 จุด หรือ +0.31%
 
ตลาดหุ้นลอนดอนปิดปรับตัวขึ้นเมื่อคืนนี้ (18 พ.ย.) เนื่องจากนักลงทุนขานรับความหวังเกี่ยวกับการทำข้อตกลงการค้าหลัง Brexit และข่าวความคืบหน้าในเชิงบวกเกี่ยวกับวัคซีนต้านโรคโควิด-19 ของบริษัทไฟเซอร์ ซึ่งได้ช่วยคลายความวิตกเกี่ยวกับความเสียหายทางเศรษฐกิจจากการแพร่ระบาดเพิ่มขึ้นของโรคโควิด-19
ดัชนี FTSE 100 ตลาดหุ้นลอนดอนปิดที่ 6,385.24 จุด เพิ่มขึ้น 19.91 จุด หรือ +0.31%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (18 พ.ย.) โดยได้แรงหนุนจากความหวังที่ว่า ความคืบหน้าในการพัฒนาวัคซีนต้านไวรัสโควิด-19 จะทำให้มีการเปิดเศรษฐกิจและหนุนความต้องการใช้น้ำมันเพิ่มขึ้น นอกจากนี้ ราคาน้ำมันยังได้ปัจจัยบวกจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส จะชะลอแผนการเพิ่มการผลิตน้ำมัน
สัญญาน้ำมันดิบ WTI ส่งมอบเดือนธ.ค. เพิ่มขึ้น 39 เซนต์ หรือ 0.9% ปิดที่ 41.82 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนม.ค. เพิ่มขึ้น 59 เซนต์ หรือ 1.4% ปิดที่ 44.34 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (18 พ.ย.) เนื่องจากนักลงทุนเทขายทองคำในฐานะสินทรัพย์ปลอดภัย หลังมีข่าวความคืบหน้าเกี่ยวกับการพัฒนาวัคซีนต้านโควิด-19 ของบริษัทไฟเซอร์ อิงค์
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 11.2 ดอลลาร์ หรือ 0.59% ปิดที่ 1,873.9  ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 20.3 เซนต์ หรือ 0.82% ปิดที่ 24.448 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 13.8 ดอลลาร์ หรือ 1.47% ปิดที่ 950.9 ดอลลาร์/ออนซ์
สัญญาพัลลาเดียมส่งมอบเดือนธ.ค. พุ่งขึ้น 27.50 ดอลลาร์ หรือ 1.2% ปิดที่ 2,354 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (18 พ.ย.) โดยได้รับแรงกดดันจากการที่นักลงทุนพากันเทขายดอลลาร์ในฐานะสกุลเงินปลอดภัย หลังมีการเปิดเผยความคืบหน้าในการพัฒนาวัคซีนต้านโควิด-19 ของบริษัทไฟเซอร์ อิงค์
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.11% สู่ระดับ 92.3153 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 103.81 เยน จากระดับ 104.20 เยน และอ่อนค่าเมื่อเทียบกับฟรังก์สวิส ที่ระดับ 0.9102 ฟรังก์ จากระดับ 0.9105 ฟรังก์ นอกจากนี้ ดอลลาร์สหรัฐยังอ่อนค่าลงเมื่อเทียบกับดอลลาร์แคนาดา ที่ระดับ 1.3047 ดอลลาร์แคนาดา จากระดับ 1.3084 ดอลลาร์แคนาดา
ยูโรทรงตัวเมื่อเทียบกับดอลลาร์สหรัฐ ที่ระดับ 1.1864 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3280 ดอลลาร์ จากระดับ 1.3258 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7320 ดอลลาร์ จากระดับ 0.7304 ดอลลาร์